
Tähe tn 11 ja Tuha tn 2 maa-ala detailplaneeringu
vastuvõtmine ja avaliku väljapaneku korraldamine

1. Asjaolud ja menetluse käik
Detailplaneeringu algatamise ettepaneku esitas OÜ Sirenadi ning planeering algatati Narva Linnavolikogu 23.01.2014 otsusega nr 52 “Tähe tn 11 ja Tuha tn 2 maa-ala detailplaneeringu koostamise algatamine“. OÜ Sirenadi poolt 19.05.2016 esitatud taotluse alusel on huvitatud isiku nimi asendatud OÜ-ga Rober Ehitus (äriregistri kood 12136220).
Vastuvõtmiseks esitatud detailplaneering näeb ette Tähe tn 11 (51104:004:0198, kavandatav pindala 3200 m²) krundipiiride muutmist perspektiivse teelõigu Tuha tn L1 (51104:004:0198, kavandatav pindala 2546 m²) arvelt. Samuti kavandatakse Tähe tn 11 krundile kuni kahe (2) maksimaalselt kahekorruselise ridaelamu püstitamist. Igas elamus on planeeritud kuni kuus (6) 2-korruselist korterit. Igal korteril on eraldi sissepääs parkla poolt ja privaatne terrass. Sissesõit krundile tagatakse Tuha tänavalt. Parkimiskohad (18 tk) planeeritakse oma krundil.
Tuha tn 2 krundi (51104:004:0199, kavandatav pindala 2060 m²) kuju ja pindala muudetakse samuti perspektiivse teelõigu Tuha tn L1 arvelt. Tuha tn 2 krundile kavandatakse maksimaalselt 2-korruselise ärihoone püstitamist. Sissesõit krundile tagatakse Tuha tänavalt. Parkimiskohad (24 tk) planeeritakse omal krundil.

Tähe tn 11 ja Tuha tn 2 maa-ala detailplaneering näeb ette 8 olemasoleva puu mahavõtmist. Nende asemele istutakse 12 uut puud. Planeeritava ala haljastusprotsent on 52%.

Narva linna üldplaneeringu järgi on planeeritava ala maakasutuse sihtotstarbeks ärimaa. Tähe tn 11 ja Tuha tn 2 maa-ala detailplaneeringuga tehakse ettepanek muuta maakasutuse sihtotstarve osaliselt elamumaaks. Tegemist on vaikse elupiirkonnaga, kesklinnast ja suurtest magistraalidest eemal. Kuna Tähe tänaval paiknevad enamasti elamumaa sihtotstarbega krundid, on ka Tähe tn 11 krundi maakasutuse sihtotstarbe muutmine ärimaast elamumaaks vastuvõetav.

Planeering on kooskõlastatud lähteseisukohtades loetletud asutuste ja isikutega. 31.10.2016 kooskõlastas Narva Linnavalitsuse Arhitektuuri- ja Linnaplaneerimise Amet OÜ Olegta poolt koostatud Tähe tn 11 ja Tuha tn 2 maa-ala detailplaneeringu (töö nr 82/2013).
2. Õiguslikud alused
2.1. Ehitusseadustiku ja planeerimisseaduse rakendamise seaduse § 1 lõike 1 kohaselt enne käesoleva seaduse jõustumist algatatud planeeringud menetletakse lõpuni, lähtudes seni kehtinud planeerimisseaduses sätestatud nõuetest, välja arvatud käesoleva paragrahvi lõigetes 2 ja 3 nimetatud juhtudel.
2.2. Enne 01.07.2015 kehtinud planeerimisseaduse § 18 lõike 1 alusel kohalik omavalitsus teeb planeeringu vastuvõtmise otsuse ja korraldab planeeringu avaliku väljapaneku.
2.3. Narva linna ehitusmääruse § 10 lõike 2 punkti 1 kohaselt linnavolikogu teeb otsuse planeeringu vastuvõtmiseks.
3. Otsus
Võtta vastu Tähe tn 11 ja Tuha tn 2 maa-ala detailplaneering pindalaga ca 1 ha, Olegta OÜ töö nr 82/2013, vastavalt lisatud detailplaneeringu põhijoonisele (Lisa 1) ning korraldada detailplaneeringu avalik väljapanek.
4. Rakendussätted

4.1. Narva Linnavalitsuse Arhitektuuri- ja Linnaplaneerimise Ametil avaldada otsus ajalehes „Põhjarannik“ ja “Город” ning ameti veebilehel.
4.2. Käesolev otsus jõustub teatavakstegemisest.

4.3. Käesolevat otsust on võimalik vaidlustada Tartu Halduskohtu Jõhvi kohtumajas 30 päeva jooksul jõustumisest.

Aleksandr Jefimov

